Document ID: /roh_data/filtered/fineweb-2-filterrobots_roh.jsonl.gz/71832

Davent dal pensar en categorias d'urari: il studi a la scol'auta
professiunala da pedagogia dal Grischun (SAP) è organisà a moda
modulara. L'element impurtant è il temp da lavur dals students.
Ils andaments da la scolaziun a la SAP vegnan organisads a moda
modulara. Ils moduls structureschan la scolaziun en singulas unitads
ch'èn fixadas en furma da bloc; ellas èn unitads d'emprender e
d'experientscha. Las finamiras, ils cuntegns sco er la durada da quellas
unitads èn fixads exactamain. Questas unitads na stattan dentant betg
isoladas qua, ellas èn parts d'ina part pli gronda sco per exempel d'in
sectur da studi.
Sco regla vala che las studentas ed ils students han d'impunder
circa 40 uras da lavur per absolver in modul. Las furmas d'emprender pon
esser fitg differentas. Pussaivlas èn per exempel ina prelecziun da duas
uras durant in semester u in'emna da curs u 40 uras emprender
independentamain cun meds electronics. Tut las pussaivladads han
communabel: il temp impundì da las studentas e dals students furma
l'unitad da calculaziun.
Ils moduls pon vegnir cumbinads en furma d'in sistem d'elements
cumbinabels. Els vegnan purschids per exempel spezialmain per singuls
andaments da studi u sur ils cunfins da divers andaments da studi.
Singuls moduls vegnan er a star a disposiziun a persunas d'instrucziun
en uffizi. Uschia vegnan cumbinadas la scolaziun da basa e la scolaziun
supplementara. Quai correspunda a la finamira da la refurma actuala da
la furmaziun da las persunas d'instrucziun.
Il sistem modular dal studi è er adattà per l'acquist da
qualificaziuns supplementaras e suandantas. Igl è previs da porscher
questa pussaivladad cunzunt a persunas d'instrucziun per lavurs a maun e
d'economia da chasa sco er per mussadras e mussaders da scolina. Anc in
avantatg è da menziunar: in'eventuala introducziun d'ina scolaziun
cumplementara a la professiun vegn sustegnida organisatoricamain.
Ulteriuras infurmaziuns: www.pfh.gr.ch
Quai è la communicaziun da medias nr. 3 da 4 concernent il studi a
la SAP.
Gremi: departament d'educaziun dal Grischun
Funtauna: rg departament d'educaziun dal Grischun